O čom je Kniha Mormonova?
Tu je krátky prehľad epickej tisícročnej histórie obsiahnutej v Knihe Mormonovej:
Kniha Mormonova je v podstate príbeh o rodine. Lechí je prorok v Jeruzaleme. Boh varuje Lechího vo sne, aby vzal svoju rodinu a opustil Jeruzalem, pretože bude čoskoro zničený. Plavia sa cez oceán do Amerík. Lámán a Lemúél, najstarší Lechího synovia, neveria, že ich otec je inšpirovaný Bohom. Ich mladší brat Nefi je naplnený vierou. Nefi je vybraný Bohom, aby viedol rodinu a stal sa ich učiteľom.
Ľud sa nakoniec delí na dve skupiny: Nefitov a Lámánitov. Tieto skupiny sú často vo vzájomnej vojne a ich viera v Ježiša je neustále skúšaná. Táto viera zapĺňa stránky Knihy Mormonovej vo forme mocných kázaní, lekcií života a duchovných zážitkov.
Po Ježišovom vzkriesení sa Ježiš zjavuje ľuďom v Amerikách. Učí ich o krste a odpustení. Uzdravuje ich chorých a žehná ich deťom. Zriaďuje Svoju Cirkev. Na rozdiel od ľudí v Jeruzaleme, ľudia v Amerikách Ježiša počúvajú. Po Jeho návšteve žijú v mieri stovky rokov.
Postupom času ľudia strácajú svoju vieru a opäť vypukne vojna, ktorá vyhladí takmer celú populáciu.
Podobne ako Biblia má aj Kniha Mormonova veľa autorov. Je to zbierka denníkov a histórie, ktoré sa odovzdávali od jedného pisateľa k druhému v priebehu asi 1 000 rokov. Prvým autorom je prorok Nefi, ktorý opustil Jeruzalem so svojou rodinou v roku 600 pred Kristom a prišiel do Amerík. Nefi odovzdal záznam svojmu mladšiemu bratovi, ktorý ho potom dal svojmu synovi. Každý autor dal záznam vždy niekomu, komu dôveroval. Mormon bol prorok, ktorý spojil všetky záznamy do jednej knihy. Preto sa tento záznam nazýva Kniha Mormonova.
V roku 1823 bol Joseph Smith privedený k týmto starodávnym záznamom a preložil ich mocou Božou.